**Broj: 711-I-488-M-15/20-03-19**

**Zagreb, 21. veljače 2020**.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Mihaela Jurića, direktora trgovačkog društva Gavrilović Mala privreda Petrinja d.o.o. do 4. srpnja 2019., za davanjem mišljenja Povjerenstva,** na 79. sjednici održanoj 21. veljače 2020. daje sljedeće

**MIŠLJENJE**

**Dužnosnik Mihael Jurić, direktor trgovačkog društva Gavrilović Mala privreda Petrinja d.o.o. do 4. srpnja 2019., može zasnovati radni odnos na mjestu stručni suradnik u trgovačkom društvu Državne nekretnine d.o.o. te pritom, do okončanja postupka likvidacije, obnašati funkciju likvidatora trgovačkog društva** **Gavrilović Mala privreda Petrinja d.o.o. u likvidaciji te za obnašanje funkcije likvidatora primati naknadu.**

Obrazloženje

Zahtjev za davanjem mišljenja Povjerenstva podnio je dužnosnik Mihael Jurić, direktor trgovačkog društva Gavrilović Mala privreda Petrinja d.o.o. U knjigama ulazne pošte zahtjev je zaprimljen pod poslovnim brojem: 711-U-812-M-15/20-01-5 14. veljače 2020., povodom kojeg se vodi predmet broj M-15/20.

Člankom 3. stavkom 1. točkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Registar dužnosnika utvrđeno je da je Mihael Jurić 1. lipnja 2017. stupio na dužnost direktora trgovačkog društva Gavrilović Mala privreda Petrinja d.o.o., pa je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

U zahtjevu dužnosnik u bitnome navodi da je 9. lipnja 2017. imenovan direktorom trgovačkog društva Gavrilović Mala privreda Petrinja d.o.o. Dogovorom s Centrom za restrukturiranje i prodaju kao središnjim državnim tijelom za upravlajnje i raspolaganje državnom imovinom na skupštini Društva 4. srpnja 2019. donosi se Odluka o likvidaciji društva Gavrilović Mala privreda Petrinja d.o.o. prilikom čega ga Skupština imenuje likvidatorom, a ista Odluka je 4. listopada 2019. upisana u sudski registar. Proces likvidacije Društva je u tijeku te se kroz nekoliko mjeseci očekuje završetak procesa likvidacije društva Gavrilović Mala privreda Petrinja d.o.o. u likvidaciji, kako navodi. S obzirom na vrlo skoro gašenje društva Gavrilović Mala privreda Petrinja d.o.o. u likvidaciji, u pregovorima je o zasnivanju radnog odnosa na mjesto stručni suradnik u trgovačkom društvu Državne nekretnine d.o.o.. Stoga traži mišljenje može li zasnovati radni odnos u društvu Državne nekretnine d.o.o. na mjestu stručnog suradnika, i u međuvremenu još nekoliko mjeseci do okončanja postupka biti likvidator društva Gavrilović Mala privreda d.o.o. u likvidaciji uz naknadu kao likvidator.

Na zahtjev Povjerenstva dužnosnik je 19. veljače 2020. dostavio dopunu zahtjeva u kojem navodi da trgovačko društvo Državne nekretnine d.o.o., OIB: 79058504140 i društvo Gavrilović Mala privreda d.o.o., OIB: 29524658929 nisu nikada bili u poslovnom odnosu.

Društvo Gavrilović Mala privreda d.o.o. Petrinja skrbila je o 32 poslovna prostora na području Grada Petrinje (ostatci nekadašnje imovine Gavrilović Holding). Kako je vlasnik navedenih prostora Republika Hrvatska, ista su od strane Gavrilović Male privrede d.o.o. opisana i predana Ministarstvu državne imovine. Ministarstvo državne imovine će iste prostore sukladno zakonskim odredbama proslijediti na upravljanje Državnim nekretninama d.o.o., kako navodi.

Uvidom u podatke sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta:080131469, OIB: 29524658929, upisano trgovačko društvo Gavrilović Mala privreda Petrinja d.o.o. u likvidaciji, u kojemu je dužnosnik Mihael Jurić upisan kao direktor trgovačkog društva, koji je zastupao društvo pojedinačno i samostalno od 1. lipnja 2017., dok je direktorom prestao biti 4. srpnja 2019., otkad obnaša funkciju likvidatora društva koji zastupa društvo pojedinačno i samostalno.

Usporedbom OIB-a dužnosnika Mihaela Jurića navedenog u izvješću o imovinskom stanju dužnosnika podnesenog Povjerenstvu i OIB-a Mihaela Jurića kao direktora trgovačkog društva Gavrilović Mala privreda Petrinja d.o.o., koji je naveden u registru nadležnog suda, utvrđeno je kako je riječ o istoj osobi.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Prethodno odobrenje Povjerenstva iz stavka 2. istog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. toga članka.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 1. propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 2. istog članka definirano je da pravna osoba iz stavka 1. istog članka ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama ovog članka.

Stavkom 3. istog članka propisano je da obveze koje za dužnosnika proizlaze iz članka 7., 8., 9., 14. i 17. ovog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Slijedom svega navedenog, a uzimajući u obzir da između trgovačkog društva Državne nekretnine d.o.o. i društva Gavrilović Mala privreda Petrinja d.o.o. nije bilo poslovnih odnosa, kao i činjenicu da zaposlenje u trgovačkom društvu Državne nekretnine d.o.o. na radnom mjestu stručnog suradnika ne bi predstavljalo obnašanje upravljačke funkcije unutar istog trgovačkog društva u smislu članka 14. stavka 1. u vezi s člankom 20. stavkom 3. ZSSI-a, nema zapreke da dužnosnik Mihael Jurić zasnuje radni odnos na mjestu stručni suradnik u trgovačkom društvu Državne nekretnine d.o.o. te pritom, do okončanja postupka likvidacije, obnaša funkciju likvidatora trgovačkog društva Gavrilović Mala privreda Petrinja d.o.o. u likvidaciji te za obnašanje funkcije likvidatora prima naknadu.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mihael Jurić, elektronička dostava
2. Objava na internetskoj stranici Povjerenstva
3. Pismohrana